钦定古今图书集成/理学汇编/文学典/第251卷 > 徐师曾诗体明辩 > 《先居士乐府后记》黄溍
## 钦定古今图书集成/理学汇编/文学典/第251卷 > 徐师曾诗体明辩 > 《先居士乐府后记》黄溍

右居士公题太平楼。满庭芳即志铭，称公所作乐府
也。旧传：楼，秦桧所建。按《宋史》，绍兴五年五月，神武中
军统制杨沂中，发卒辇怪石寘太平楼，殿中侍御史
张绚劾奏其事，沂中坐罚金。是时桧已去相位。则楼
之建，当在桧秉政初。暨桧再相，和议成，日使士人歌
诵太平中兴之美，乐府所为作也。时桧命察事，卒数
百游市中，闻言其奸者，辄捕送大理狱杀之。上书言
朝政，例贬万里外，忠正之士多避山林间，公亦归隐
不复出矣。溍既录二铭，并以公《乐府》及何公茂恭跋
文附见其左。茂恭盖龙川先生所谓“四君子”者，而龙
川茂恭兄子婿也。